Der er færre besøgende, sammenlignet med sidste år, hos de nordjyske attraktioner, der må holde åbent imellem jul og nytår. Det er i hvert fald tilfældet for Aalborg Zoo og Skulpturparken i Blokhus, til trods for de fleste konkurrenter er nødsaget til at holde julelukket.

Hos Skulpturparken i Blokhus har de måttet spejde langt efter gæsterne. Mellem jul og nytår har der været halvt så mange gæster som vanligt. Det forbavser John Andersen, der er indehaver af Skulpturparken & Kulturhuset i Blokhus. - Vi havde faktisk forventet, at når nu man ikke kan komme ud at shoppe og ud at spise på restauranter, så ville folk da i hvert fald ud i naturen at opleve noget, siger han. Parkens arkade og 15 boder er lukket på grund af coronarestriktioner, og derfor er oplevelsen for de besøgende ikke helt den samme. Normalvis står der nemlig en masse besøgende langs juleboderne. Disse gæster har fortsat mulighed for at se mere end 1,5 millioner lyspunkter glimte i decembervejret. - Vi var egentligt nervøse for at blive overrendt, men det gjorde vi faktisk ikke, det må vi erkende, siger John Andersen. Den bekymring kom i lyset af, at Mette Frederiksen den 16. december proklamerede, at stormagasiner og butikker skulle til at holde lukket. Trods nedlukningerne af de andre tilbud har de heller ikke mærket et boom i antallet af gæster i Aalborg Zoo. - I takt med de seneste restriktioner og stigende smittetal har vi haft et fald i vores gæster, siger Henrik Johansen, direktør i Aalborg Zoo. Før de seneste restriktioner har Aalborg Zoo ellers haft 15 procent flere besøgende sammenlignet med sidste år. Men de positive tal er nu vendt over julen. - Der er mange jyder, som bor i København, der ikke kommer hjem på juleferie, og dem mangler vi selvfølgelig, og så det her vejr. Der er for at sige det mildt sagt lortevejr, og det påvirker selvfølgelig også besøgstallene, siger Henrik Johansen. Trods det kolde og våde decembervejr havde flere nordjyder i stedet begivet sig ud på en mountainbiketur ved Gateaway i Blokhus. - Jeg er ude at cykle for at få noget motion, efter alt er lukket ned. Det var sådan set også af den grund, jeg startede med at cykle på mountainbike, siger Morten Rosenkilde, der er bladret ind i mudder fra top til tå. Han var langt fra den eneste, der var ude at lufte sin mountainbike. Efterskoleeleven Emil Thomassen var ude at køre med sin far og bror. - Det er bare, så vi ikke sidder derhjemme og keder os foran fjernsynet, siger han lettere forpustet. Tilbage i skulpturparken i Blokhus forstår de godt, at nordjyderne er påpasselige med at forlade hjemmets fire vægge. - Mange har valgt at sige, vi passer lidt bedre på os selv nu. Vi må hellere gøre, som regeringen foreslår. Men ja, vi ville jo hellere, at de kom ud i det fri, siger John Andersen, der videre fortæller, at 2020 bliver et år med røde tal. Hos Skulpturparken & Kulturhuset i Blokhus forventer de et tab på mellem en og to millioner kroner, når året er omme.